Stimulasie kan self toegepas word (byvoorbeeld tydens masturbasie), deur ’n maat (tydens seks), deur die gebruik van ’n voorwerp of deur ’n kombinasie van bogenoemde metodes. Sommige mense stel ’n orgasme uit (Engels: edging) deur die vlak van stimulasie te beheer om die seksuele plesier te verleng.
In Persië is geglo die bloed van ’n vrou se maagdevlies is onrein en moet deur mans vermy word. Die aand voor ’n bruid se troue sou ’n plaaslike geestelike haar maagdevlies met ’n groot klipdildo skeur – ’n ritueel waarmee die maagdelikheid van die bruid ook getoets is.
Daar is baie ander maniere waarop ’n mens seksueel gestimuleer kan word as deur die geslagsdele. Die tepels, bobene, lippe en nek is van die sones wat seksuele prikkeling ervaar wanneer hulle aangeraak word.
Bobene: In 2012 het die Kaliforniese Instituut vir Tegnologie die brein se reaksies in heteroseksuele mans getoets terwyl hulle binnebobene aangeraak word tydens ’n MRB-skandering. Hulle het ’n video gekyk van óf ’n vrou óf ’n man wat hulle bobene aanraak. Hulle het groter seksuele plesier ervaar wanneer hulle gedink het dit is ’n vrou wat aan hulle raak as ’n man, en die skanderings het ’n groter vlak van opwinding van hulle sensoriese korteks aangedui.
Lippe: Lippe bevat ’n groot aantal senuwee-eindpunte en word beskou as ’n erogene sone. Meer mans as vroue het in ’n studie gesê hulle ervaar plesier uit die aanraking van hulle lippe. Mans kan ook visueel geprikkel word deur na ’n vrou se lippe te kyk. In ’n studie het mans gesê hulle hou van ’n vrou met voller lippe, want dit is vir hulle ’n aanduiding van jeugdigheid.
Visuele stimulasie is waarskynlyk naas tasbare prosesse die vorm van seksuele stimulasie wat die beste nagevors is. ’n Oënskynlike voorbeeld is voyeurisme – ’n praktyk waar iemand skelmpies ander dophou terwyl hulle aantrek of seks het. Hoewel dit sosiaal-hostories as ’n onaanvaarbare vorm van "seksuele afwyking" beskou word, beklemtoon dit die menslike neiging om seksuele stimulasie te ervaar deur na iets te kyk. Pornografie, ’n bedryf wat miljarde rande laat instroom, is nog ’n voorbeeld. ’n Algemene aanname in die gemeenskap en die media is dat mans meer op visuele seksuele stimulasie reageer as vroue. Dit is ook waar volgens Alfred Kinsey en ander.
Albei geslagte kan egter deur kykstof gestimuleer word. In een studie is visuele stimulasie getoets deur mense na ’n video te laat kyk. Hoewel dit hoër onder mans was, het albei geslagte seksuele prikkeling getoon. Hulle fisiologiese reaksies op die video het ook eienskappe van seksuele opwekking gewys, soos ’n toename in adrenalien. ’n Daaropvolgende studie onder mans het getoon hulle kan ’n stywe ereksie kry deur bloot na ’n erotiese video te kyk.
Seksuele fantasie is ’n vorm van geestelike seksuele stimulasie wat baie mense toepas. Dit is wanneer iemand hom of haar ’n seksuele ondervinding verbeel terwyl hulle wakker is. Fantasie het minder sosiale en veiligheidsperke as die werklike lewe. Dit gee mense die vryheid om met dinge te eksperimenteer en aan dinge te dink wat hulle nie noodwendig in die werklike lewe sal beproef nie. Dit kan enigiets wees, van om jou iemand kaal voor te stel tot ’n seksondervinding met ’n mitiese wese. Algemene seksuele fantasieë sluit in verbeelde ondervindings met ’n geliefde, die herleef van vorige ondervindings en ondervindings met baie seksmaats. Dit is algemeen om fantasieë te hê oor iets wat jy nie in die werklike lewe sal doen nie of iets wat taboe of onwettig is, soos om iemand te dwing of self gedwing te word om seks te hê, seks met ’n vreemdeling of seks met ’n seun of meisie of ’n ouer mens.
Fantasieë kan voordele hê, soos groter seksuele opwekking en begeerte. Individue wat hulle fantasieë met hulle lewensmaats deel, het gewoonlik ’n bevredigender sekslewe. Of hulle dit sal deel, hang egter van die fantasieë af. ’n Negatiewe gevolg is dat dit al met seksmisdaad verbind is; baie seksuele oortreders het al aangevoer dat hulle fantasieë gehad het wat met hulle misdaad verband hou.